Més de 700 persones participen en la VI San Silvestre de Llíria
28 de desembre de 2018

La festa de l’esport i la solidaritat s’ha celebrat a Llíria amb la VI Sant Silvestre, que ha congregat a més de 700 participants. Esta carrera, organitzada per l’Ajuntament de Llíria amb la col·laboració de la Mancomunitat Camp de Túria, s’ha convertit en una de les cites més esperades de les festes nadalenques.

Els participants van recórrer els 2.900 metres del recorregut urbà, amb eixida i arribada a la plaça Major, impulsats per la diversió i l’entreteniment però, sobretot, pel caràcter solidari de l’esdeveniment. Gràcies a la col·laboració dels participants, es va aconseguir recollir quasi 800 quilograms d’aliments no-peribles, que s’entregaran a Càritas de Llíria i a l’ONG Manos Unidas.

En l’apartat estrictament esportiu, Emily Desprez es va convertir en la guanyadora de la VI Sant Silvestre, amb un temps de 11:41; mentre que, en la categoria masculina, Javier Llopis va ser el primer en creuar la línia de meta, parant el cronòmetre en 09:02.

Els guanyadors van rebre el reconeixement del públic assistent i, a més, se’ls va fer entrega d’una copa com a record de la seua victòria. Per la seua part, la Federació del Comerç de Llíria els va obsequiar amb un cupó amb què podran realitzar compres en els comerços federats de la localitat.

Com cada any, les disfresses van ser part protagonista de la Sant Silvestre. Els premis a l’originalitat se’l van emportar la disfressa col·lectiva “Els reis Mags” i el repartidor Álvaro Puchol, que també es van emportar un cupó de compra de la Federació del Comerç de Llíria.